Chren, Martin, poslanec NR SR (2013-07-01):
Ďakujem veľmi pekne. Vážená pani predsedajúca, ctené kolegyne, ctení kolegovia, cieľom navrhovanej právnej úpravy, ktorú s kolegyňou Jankou Žitňanskou predkladáme, je oslobodiť pacientov od povinnosti získať tzv. výmenné lístky u všeobecného lekára pred vyšetrením u odborného lekára špecialistu. Novelou zákona č. 576/2004 Z. z. o zdravotnej starostlivosti z 5. februára 2013 boli od apríla tohto roka zavedené tzv. povinné výmenné lístky. Výmenný lístok musí pacient povinne získať od svojho všeobecného lekára predtým, než absolvuje vyšetrenie u lekára špecialistu, a to s výnimkou návštevy zubára, gynekológa, očného lekára pri predpise okuliarov a psychiatra. Deklarovaným dôvodom pri opätovnom zavedení tejto povinnosti bol lepší manažment pacienta, to, že všeobecný lekár vie lepšie nasmerovať pacienta k správnemu špecialistovi, to, že všeobecný lekár má možnosť riešiť mnohé problémy pacienta na mieste, že má možnosť viesť komplexnejšiu zdravotnú dokumentáciu a mal by koordinovať starostlivosť o pacienta a úzko spolupracovať s lekármi špecialistami. V praxi sa však ukazuje, že tieto dôvody sú len teoretické, a nie praktické. Na Slovensku dnes ani len nie je dostatok všeobecných lekárov. Máme zhruba 50 všeobecných lekárov na 100 tisíc obyvateľov, zatiaľ čo priemer v krajinách OECD je na 100 tisíc obyvateľov 70 lekárov. Ak by sme medzi obyvateľov zarátali i deti, tak ten počet je na Slovensku ešte nižší. Toto spôsobuje preplnené čakárne, vysoký počet pacientov na jedného lekára a úplné znemožnenie toho, čo by malo v teoretickej súvislosti s výmennými lístkami byť predmetom činnosti všeobecného lekára, čiže manažovať pacienta a úzko spolupracovať s lekármi špecialistami. V praxi sa stalo to, že výmenné lístky komplikujú a otravujú život pacientom i samotným lekárom a stali sa v podstate dôvodom šikany lekárov. V nedávnych týždňoch v tlači prebehlo mnoho informácií o prípadoch, keď z dôvodu výmenného lístka bolo doslova ohrozené zdravie občanov Slovenskej republiky. A to je vyslovene z dôvodu a dôsledkom novely zákona, ktorý zaviedol povinné výmenné lístky. A zodpovednosť za to teda nesú poslanci strany SMER a ministerka zdravotníctva pani Zvolenská. Vieme o príklade otca, ktorý priniesol vlastného syna po epileptickom záchvate a sestrička ho v nitrianskej nemocnici odmietla pripustiť k vyšetreniu. Vieme o ďalších prípadoch. Vieme o prípadoch mnohých ľudí, ktorí síce ošetrení boli, avšak strávili deň či dva dni zbytočným čakaním a boli donútení zaplatiť si prednostné termíny u lekárov len z dôvodu povinných výmenných lístkov. Realita je taká, že podľa našich zistení ani len neklesol počet vyšetrení u lekárov špecialistov, aspoň samotní lekári a špecialisti, ktorých sme oslovili, nič takéto nepostrehli. Výmenné lístky sa teda stali len formalitou a byrokratickou šikanou občanov Slovenskej republiky. Ich získavanie časovo zaťažuje pacientov, ale berie v skutočnosti čas aj samotným všeobecným lekárom, ktorým tento čas strávený vypĺňaním výmenných lístkov, na ktorých sa často len píše, že „prosím o vyšetrenie“, ale nič podrobnejšie, čiže nenesú ani žiadnu kvalitatívnu informáciu, potom chýba pri vyšetrovaní pacientov, ktorí naozaj potrebujú ich pomoc. Znížila sa týmto dostupnosť špecializovanej zdravotnej starostlivosti. Čiže v rozpore so všetkými trendmi na celom svete my v podstate bránime ľuďom, aby navštevovali lekára, a snažíme sa vytvárať systém alebo teda vláda strany SMER sa snaží vytvárať systém, ktorý demotivuje ľudí v súvislosti s návštevou lekárov. To už ani nehovorím o bezvládnych pacientoch, kde takýto systém povinných výmenných lístkov zaťažuje ich príbuzných, a o tom, že ani neexistujú žiadne praktické prínosy, pretože ani samotný výmenný lístok nie je zárukou toho, že pacient vráti informáciu o priebehu liečby všeobecnému lekárovi alebo sestre. Ukazuje sa teda, že zavedenie povinných výmenných lístkov neprinieslo žiadne ovocie a nie je riešením žiadneho z problémov, ktorými trpí slovenské zdravotníctvo, a preto nami predkladaný návrh zákona odstraňuje najväčšiu deformáciu, a to je šikanovanie pacienta, a odstraňuje výmenné lístky a vracia právny stav do stavu pred ich zavedením. Vážené dámy, vážení páni, verím, že na základe argumentov, ktoré som predniesol, zvážite podporu tohto návrhu. A vopred vám za ňu ďakujem.